—

Punkts: “Mogette de Vendée starpnozaru organizācija regulāri pārskata oficiālajā šķirņu katalogā pieejamo komerciālo šķirņu klāstu un izraugās sēklas materiālu, kas atbilst Mogette de Vendée piemērotajiem kritērijiem un ļauj saglabāt Vandejā vispārzināmās īpašības, kas tradicionāli piemitušas Mogette de Vendée pupiņām. Šķirņu sarakstu ik gadu atjaunina un izsūta ražotājiem. Starpnozaru organizācija savu izvēli pamato ar vairākiem apstākļiem. — Lauksaimniecības speciālistu veiktā agronomiskā un tehniskā analīze, kura nodrošina ražošanas uzraudzību un kurā var testēt arī citas šķirnes, lai papildinātu sarakstu, kā arī pašu ražotāju sniegtās atsauksmes. — Ziemas laikā iekšēji organizēto novāktās ražas degustāciju rezultāti (ražotāju un konservētāju grupā, kopā ar uzaicinātām personām). Vairākas izvēlētās šķirnes var būt piemērotas tikai vienam no diviem ražas novākšanas veidiem, un tādā gadījumā minētās īpašības atzīmē starpnozaru organizācijas sarakstā.” ir aizstāts ar precīzāku šķirņu atlases procedūru, kas izteikta šādā redakcijā: “Mogette de Vendée ražo no standarta sēklām: — ar norādi “EK noteikumi un standarti”. Tās ir ierakstītas Francijas vai ES oficiālajā katalogā, un tās uzrauga oficiālie dienesti, — ierakstītas šķirņu sarakstā, ko atzīst grupa. Pašu saimniecībā audzētu sēklu izmantošana ir aizliegta. Jaunas šķirnes tiek ierakstītas, ievērojot procedūru, kas nodrošina, ka: — ir pārbaudītas fiziskās īpašības, kas minētas šīs specifikācijas nodaļā “Produkta apraksts”, — pēc termiskās apstrādes pupiņām piemīt šādas organoleptiskās īpašības: “krēmveida mīkstums” un “plāna miziņa”. Jaunu šķirni var ierakstīt grupas atzīto šķirņu sarakstā tikai, ja: — divos izmēģinājuma ciklos un saskaņā ar grupas atzinumu tā atbilst iepriekš minētajiem kritērijiem, — par to ir saņemts labvēlīgs atzinums no degustācijas komitejas, t. s. “ekspertu komitejas”. Šķirni, kas jau ir ierakstīta, var izslēgt, ja par to tiek saņemts nelabvēlīgs atzinums no grupas degustācijas komitejas, t. s. “ekspertu komitejas”, pēc reprezentatīvu paraugu ņemšanas un degustēšanas. “Ekspertu komiteja” sastāv no vismaz pieciem cilvēkiem, kas pārstāv vismaz divas no šādām trim apakšgrupām: patērētāji, bijušie vai esošie lauksaimnieciskās darbības veicēji un sabiedriskās ēdināšanas uzņēmumu pārstāvji. Galīgo lēmumu par šķirnes ierakstīšanu atzīto šķirņu sarakstā vai izslēgšanu no tā pieņem grupa. Atļauto šķirņu saraksts ir pieejams grupas galvenajā mītnē, un katru gadu to iesniedz kontroles iestādei.” Šā grozījuma mērķis ir nodrošināt, lai sanitāru iemeslu dēļ tiktu izmantotas vienīgi sertificētas sēklas. Būtībā sertificētu sēklu izmantošana ir visefektīvākais veids, kā nodrošināt no jebkurām slimībām brīvu sēklu izmantošanu. Cita starpā, tā ļauj apkarot bakteriālo puvi. Šo pupiņu slimību izskaust ir īpaši grūti, jo gadu gaitā tā piesārņo augsni un izplatās no viena zemesgabala uz otru. Bez paaugstinātas modrības augsnes attiecīgajā teritorijā var tikt strauji inficētas, apdraudot ražu un pupiņu audzēšanas nākotni šajā apgabalā. Turklāt sertificētu sēklu izmantošana tieši ietekmē produkta viendabīgumu, atšķirībā no saimniecībā audzētām sēklām, kas gadu gaitā var zaudēt dabiskās īpašības. Mogette de Vendée sēklu audzētājam jābūt sertificētam, lai nodrošinātu veselīgas un noturīgas sēklas. Audzējot sēklas pašu saimniecībā, deģenerācijas riski un sanitārie riski ir daudz lielāki, tādējādi apdraudot ražu.